**ZAPISNIK**

**sa 1. sjednice Vijeća mjesnog odbora Grljevac, održane dana 13. studenog 2023. godine u konferencijskoj sali u prizemlju zgrade Općine Podstrana**

(o sjednici se vodi tonski zapis)

Početak sjednice u 18:00 sati

**PRISUTNI VIJEĆNICI:**

1. Antonijo Pejić
2. Vlade Car
3. Antonia Vrdoljak
4. Tino Dodig
5. Danijela Jelić

**OSTALI PRISUTNI:**

1. Branka Jovanović

Predsjednik Vijeća Antonijo Pejić pozdravlja sve nazočne. Konstatira da je prisutno pet od pet vijećnika, utvrdio je da postoji potreban kvorum i da Vijeće može početi s radom.

Predsjednik Vijeća A. Pejić predlaže

***D N E V N I R E*** ***D***

1. ***Usvajanje Zapisnika sa Konstituirajuće sjednice Vijeća mjesnog odbora Grljevac,***
2. ***Prijedlog pravila mjesnog odbora Grljevac***
3. ***Prijedlog Poslovnika o radu Vijeća mjesnog odbora Grljevac***
4. ***Prijedlog vijećnika Antonija Pejića Općinskom vijeću o ispitivanju mogućnosti natkrivanja dijela igrališta u Hercegovačkoj ulici.***
5. ***Pitanja i prijedlozi vijećnika***

Predsjednik vijeća A. Pejić stavlja dnevni red na glasanje.

Dnevni red je prihvaćen jednoglasno.

**Ad.1) Usvajanje Zapisnika sa Konstituirajuće sjednice Vijeća mjesnog odbora Grljevac**

Predsjednik vijeća A. Pejić stavlja Zapisnik sa Konstituirajuće sjednice Mjesnog odbora Grljevac na glasanje.

Zapisnik je sa četiri (4) glasa ZA i jednim (1) glasom SUZDRŽAN (Vlade Car) usvojen.

***Ad. 2) Prijedlog pravila mjesnog odbora Grljevac***

Predsjednik vijeća A. Pejić kaže kako su svi vijećnici dobili prijedlog Pravila mjesnog odbora.

Pita ima li tko kakvu primjedbu ili mogu glasati za prijedlog.

Vijećnik V. Car kaže da kada je je trebala biti održana prva sjednica Vijeća mjesnog odbora (konstituirajuća) rečeno je da su dva vijećnika stavili svoj mandat u mirovanje na šest mjeseci iz razloga što nisu mogli doći na određeni datum na sjednicu. Postavlja pitanje što se događa ako netko od njih 5 ne može doći na jednu od sjednica, što se onda događa?

Predsjednik vijeća A. Pejić odgovara da se ništa ne događa ako netko ne može doći.

Vijećnik V. Car kaže da gđa. Lea Jovanović i gosp. Perišić su stavili mandat u mirovanje jer nisu mogli doći na datum kada je konstituirajuća sjednica trebala biti održana, a ista nije održana zbog tehničkih razloga već sutra dan. Dalje navodi da takva situacija nije regulirana u Prijedlogu pravila mjesnog odbora.

Predsjednik vijeća A. Pejić kaže kako on smatra da je to ispalo malo nespretno i da su oni možda trebali inzistirati na nekom drugom terminu a ne odmah staviti mandat u mirovanje.

Vijećnik V. Car kaže kako je kolegama koji su stavili mandat u mirovanje to ponuđeno kao jedina opcija.

Predsjednik vijeća A. Pejić ponavlja da stavlja prijedlog na glasanje.

Vijećnik V. Car kaže da bi on prvo vidio s Upravnim odjelom za pravne poslove da se ta točka stavi u Pravila mjesnog odbora, jer da on ni u zakonu nije pronašao odredbu o stavljanju mandata u mirovanje na šest mjeseci.

Predsjednik A. Pejić stavlja Prijedlog pravila mjesnog odbora na glasanje.

Prijedlog je sa četiri (4) glasa ZA i jednim (1) glasom SUZDRŽAN (Vlade Car) usvojen te se donosi

**ZAKLJUČAK**

1. **Usvajaju se Pravila mjesnog odbora Grljevac.**

**Ad.3.)**  **Prijedlog Poslovnika o radu vijeća mjesnog odbora Grljevac.**

Pitanja i primjedbi nema.

Predsjednik vijeća A. Pejić stavlja prijedlog na glasanje. Prijedlog je sa pet (5) glasova ZA usvojen te se donosi

**ZAKLJUČAK**

1. **Usvaja se prijedlog Poslovnika o radu vijeća mjesnog odbora Grljevac.**

**Ad.4.) Prijedlog vijećnika Antonija Pejića Općinskom vijeću o ispitivanju mogućnosti natkrivanja dijela igrališta u Hercegovačkoj ulici.**

Predsjednik vijeća A. Pejić uvodi u točku dnevnog reda.

Navodi da je to njegova prva inicijativa u ovom mandatu u dogovoru sa mještanima. Kaže da u Hercegovačkoj ulici imaju jedno igralište koje je napravljeno sredstvima Europske unije. Imaju igralište za košarku i mali nogomet, zog za balote, igralište za malu djecu s pješčanikom, ljuljačkama, sa roštiljom, stolom za stolni tenis. Postoji jedan dio igrališta koji se može natkriti te bi takav prostor bio prikladan za slavljenje dječjih rođendana te manjih fešta u kvartu a sve bez nekih velikih izdataka i troškova.

Predlaže da se ta inicijativa za ispitivanje mogućnosti uputi Općinskom vijeću te ukoliko od njih dobiju zeleno svjetlo će se potruditi da za slijedeći put pripremi skicu i troškovnik.

Predsjednik vijeća A. Pejić stavlja prijedlog na glasanje.

Prijedlog je sa pet (5) glasova ZA usvojen te se donosi

**ZAKLJUČAK**

1. **Usvaja se prijedlog da se uputi Općinskom vijeću inicijativa o ispitivanju mogućnosti natkrivanja dijela igrališta u Hercegovačkoj ulici.**

Predsjednik vijeća A. Pejić poziva i ostale vijećnike da iznesu svoje prijedloge.

**Ad.4.) Pitanja i prijedlozi vijećnika**

Vijećnica Danijela Jelić predlaže da se u ulici Duge njive obzirom na povećani promet postave usporivači na kolnik.

Predsjednik vijeća A. Pejić stavlja prijedlog na glasanje.

Prijedlog je sa pet (5) glasova ZA usvojen te se donosi

**ZAKLJUČAK**

1. **Usvaja se prijedlog da se uputi Općinskom vijeću inicijativa o ispitivanju mogućnosti postavljanja usporivača za kolnik u ulici Duge njive**

Vijećnik Vlade Car postavlja pitanja općinskom vijeću odnosno načelniku hoće li će mijenjati postojeće kanalizacijske cijevi kroz pojas nove šetnice koja će prolaziti ovom dužinom našeg mjesnog odbora od Petrićeva prema Lavu i kad je u planu izrada tog dijela, obzirom da je u tom dijelu pucaju šahte.

Predsjednik vijeća A. Pejić pita hoće li nastaviti s ovakvim pitanjima jer načelnik se ponudio da će doći na sjednicu mjesnog odbora i odgovoriti na sva pitanja koja ih zanimaju. Dalje navodi kako će se potruditi dobiti odgovor od nadležnih te ga proslijediti vijećniku V. Caru.

Vijećnik V. Car dalje iznosi da je na spoju Branimirovog puta i Grljevačke ulice razbijena željezna rešetka. Ljudi su već pisali o tome, to je ping pong između Općine i Hrvatskih voda.

Sva voda iz Branimirovog puta silazi dole i ljudima ulazi u dvorove te odvod nije adekvatno riješen a rešetka je devastirana ima godinu ipo dana. Obzirom da je Općina upoznata s tim ali se na tom pitanju ništa ne dešava zanima ga gdje je problem.

Predsjednik vijeća A. Pejić kaže da treba ispitati tko je nadležan za taj problem, da je upravo to konkretna stvar na koju treba tražiti odgovor i da je upravo to razlog radi čega su oni tu. Kaže da će se on raspitati i da će na slijedećem vijeću dobiti odgovor.

Predsjednik A. Pejić dalje navodi da će slijedeće vijeće biti uskoro jer moraju donijeti Program rada i Financijski plan za 2024. godinu. Iznos proračuna mjesnog odbora je u prošlom sazivu bio 20.000,00 kuna, vjerojatno će to sada biti slično te to nisu dostatna sredstva za neki veliki projekt. Predlaže da za taj iznos organiziraju nekakvu akciju, čišćenje plaže ili za nekakav humanitarni karakter.

Vijećnik V. Car kaže da sumnja da rešetka iz Branimirove ulice košta 3.000,00 eura.

Predsjednik vijeća A. Pejić kaže da ne bi novac za rešetku trošio ako je za to Općina nadležna.

Slijedeći put kad budu imali sjednicu za donošenje proračuna e nada se da će imati kakav prijedlog gdje potrošiti sredstva.

Vijećnik V. Car postavlja pitanje vezano za čišćenje tumbina ispod Amigosa, prolaz ispod ceste nakon kiša bude pun mulja, grana i to mjesecima traje, voda se slijeva, nema rasvjete. Kod Jure

je tumbin napravljen da se voda slijeva u jedan dio a kod Amigosa tri mjeseca nakon kiše jedva se prolazi i nije osvijetljeno. Postavlja pitanje dali se po tom pitanju može nešto napraviti i da se taj tumbin osvijetli.

Predsjednik A. Pejić kaže da vjeruje da je to nadležnost Hrvatskih voda jer je to potok.

Vijećnik V. Car kaže da tu postoje skale i da je to predviđeno da se može prolaziti jer je opasna okuka i nezgodno je prolaziti s djecom preko ceste.

Predsjednik A. Pejić kaže da će se raspitati, jesu li ti potoci a koji služe kao prolaz pod nadležnošću Općine i treba li ih Općina kao takve održavati. Ako nije pod općinskom nadležnošću mogu uputiti kao mjesni odbor upit Hrvatskim vodama.

Vijećnik V. Car postavlja pitanje koje je bilo sporno od prošlog puta, a koje glasi „koja su to tri projekta u prošlom sazivu koja su realizirali iz proračuna mjesnog odbora?“ .

Predsjednik A. Pejić odgovara da mjesni odbor nije funkcionirao na način kako funkcionira sada. Mjesni odbor je bio opcija koja je na vlasti, nije bilo ni drugih kandidacijskih lista. Nisu imali potrebe za financiranje nečega preko mjesnog odbora.

Vijećnik V. Car kaže jer to sada znači da mi u Hrvatskoj ne trebamo imati nikoga i ništa jer je HDZ i u Općini i u Županiji.

Predsjednik A. Pejić kaže da su se oni redovno sastajali i imali neke inicijative, ali to nisu rješavali kroz proračun mjesnog odbora, nego inicijativama prema općinskom vijeću.

Dalje navodi da se njihov proračun par godina zaredom trošio na dohranjivanje plaže.

Vijećnik V. Car kaže da je to totalno van ingerencije mjesnog odbora a stvari koje je on pitao a koje su u ingerenciji mjesnog odbora oni kažu da će to rješavati na Općini. Pita što mjesni odbor ima s dohranjivanjem plaže.

Predsjednik A. Pejić kaže da što mogu sa 20.000,00 kuna napraviti.

Vijećnik V. Car kaže da mogu promijeniti rešetku.

Predsjednik A. Pejić kaže da će se rešetka promijeniti ukoliko je u ingerenciji Općine ali bez njihovih 20.000,00 kuna.

Vijećnik V. Car pita koja je onda poanta njihovog sastajanja, ne razumije.

Predsjednik A. Pejić odgovara vijećniku V. Caru da je postavio sva pitanja na koja će dobiti odgovor, jer nije poanta sastajanja što su oni radili prije.

Vijećnik V. Car kaže da njega zanima što su radili prije da se mogu nastaviti na taj rad.

Predsjednik A. Pejić kaže da su oni jako zadovoljni sa svojim radom u mjesnim odborom, imali su jako dobru komunikaciju s općinskim vijećem i načelnikom.

Sad imaju drugačiji način komunikacije jer imaju opoziciju koja može postavljati pitanja.

Vijećnik V. Car pita zašto je sada druga priča u odnosu na prije.

Predsjednik A. Pejić mu odgovara zato što je i on sada tu, on je opozicija.

Vijećnik V. Car kaže da on ne može ništa i da bilo kakav njegov prijedlog oni mogu osporiti.

Ne vidi razliku, kada su prije bili svih pet vijećnika HDZ-a i sada kada su četiri. Ne vidi smisao sastajanja., jer sve prijedloge koje je iznio ovdje mogao ih je poslati Vrdoljaku ili Miji Dropuljiću na e-mail.

Dalje navodi da on kao vijećnik ima pravo znati što se radilo prije, jer oni nisu svojim novcem rješavali ni novcem Joze Vrdoljaka, ni Mije Dropuljića ni Tomislava Buljana nego općinskim novcem to rješavali i bilo tko može doći na sjednicu mjesnog odbora i postaviti pitanje koje njega zanima.

Predsjednik A. Pejić mu odgovara da su oni novac rasporedili tako kako jesu jer su smatrali da je to korisno za njihov mjesni odbor i postavlja pitanje V. Caru kako bi on rasporedio tako mali iznos.

Vijećnik V. Car mu odgovara da bi on tri kante za škovace stavio uz magistralu u Grljevcu.

Predsjednik A. Pejić kaže da su oni napravili nešto drugo, dohranili su plažu.

Vijećnik V. Car pita imaju li kroz papire kako su oni taj iznos kroz inicijativu mjesnog odbora proveli i može li on to kao vijećnik dobiti.

Predsjednik A. Pejić kaže da on to nema ali može tražiti u Općini. Dalje navodi da oni ne moraju koristit svoj proračun ako ne žele.

Dalje navodi da su i prije četiri godine bili izbori na koje su se i oni mogli kandidirati pa pokušati utjecati na trošenje proračun, donošenje odluka pa nisu, nije nitko, bili su sami, sada su oni tu i sada rade tako da će se njihova pitanja postaviti općinskom vijeću, sve njihove dobre inicijative će se podržati.

Vijećnik V. Car kaže da je njemu cijela situacija čudna u najmanju ruku smiješna i da on nije sad tu izabran oni opet ne bi četiri godine radili ništa, jer on samo smeta, a ako smeta neće više dolaziti.

Predsjednik A. Pejić kaže da to hoće li on dolaziti ili ne, što se njega tiče ne mora ali biti će mu drago da dolazi. Kaže mu da može postaviti bilo kakvo pitanje, inicijativu a sad baš da upire prstom šta se radilo ima deset godina dok nikog drugog nije bilo, niti mora odgovarati na to pitanje niti im je to cilj.

Vijećnik V. Car kaže da nije siguran da ne mora, ali dobro.

Predsjednik A. Pejić kaže da je siguran da ne mora i da se koncentriraju na današnji rad.

Nema više pitanja.

Predsjednik A. Pejić kaže da će se opet sastati kada Općina donese proračun i ako imaju kakve prijedloge da mu pošalju kako bi ih mogli uvrstiti u dnevni red za sljedeću sjednicu.

Sjednica je završena u 18:50 sati.

 Zapisnik vodila:

 Branka Jovanović

 Predsjednik VMO Grljevac

 Antonijo Pejić